หอการค้าคาดจีดีพีปีนี้โต4.5%เหตุส่งออกพุ่ง
หอการค้าปรับประมาณการณ์จีดีพีปี 53 ขยายตัว 4.5% จากเดิมที่คาดว่าจะอยู่ที่ 3.5% เหตุส่งออกพุ่ง และการลงทุนภาครัฐเป็นตัวขับเคลื่อนเศรษฐกิจ
27 พ.ค. 2553

หอการค้าปรับประมาณการณ์จีดีพีปี 53 ขยายตัว 4.5% จากเดิมที่คาดว่าจะอยู่ที่ 3.5% เหตุส่งออกพุ่ง และการลงทุนภาครัฐเป็นตัวขับเคลื่อนเศรษฐกิจ 
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยถึงการปรับประมาณการเศรษฐกิจภายหลังสถานการร์ความไม่สงบ ว่า ในปี 2553 อัตราการขยายตัวทางเศรษฐกิจไทย (จีดีพี) น่าจะขยายตัวได้ในระดับ 4.5% จากเดิมที่ประเมินไว้ว่าน่าจะอยู่ที่ระดับ 3.5% โดยในไตรมาส 2 จีดีพีจะขยายตัวที่ระดับ 2% ส่วนไตรมาส 3 และ 4 จะขยายตัวประมาณ 3% เนื่องจากได้รับผลกระทบจากการชุมนุนทางการเมืองที่ยืดเยื้อ 70 วัน ทั้งด้านการท่องเที่ยว การบริโภคภายในประเทศ การลงทุน  ที่ส่งผลต่อจีดีพีประมาณ 1.4-1.6% 
ทั้งนี้ การที่มองว่าเศรษฐกิจไทยจะยังคงขยายตัวได้ในระดับที่ดีขึ้น เพราะภาคการส่งออกไม่ได้รับผลกระทบจากปัญหาทางการเมือง โดยคาดว่าการส่งออกทั้งปีจะขยายตัว 17% มูลค่า 1.76 แสนล้านเหรียญสหรัฐ หรือมีการส่งออกได้ 1.4-1.6 หมื่นล้านบาทต่อเดือน ซึ่งจะเป็นปัจจัยหลักในการขับเคลื่อนเศรษฐกิจ รวมทั้งการใช้จ่ายภายใต้โครงการไทยเข้มแข็งของภาครัฐ ที่จะมีการเบิกจ่ายเพิ่มอีก 1.5 แสนล้านบาท ก็จะเป็นอีกหนึ่งปัจจัยในการพยุงเศรษฐกิจที่ดี 
ขณะที่ภาคการเกษตร ที่ในปีนี้ราคาสินค้าเกษตรไม่น่าจะทรุดตัวลงมาก ก็จะส่งผลต่อกำลังซื้อภายในประเทศ ก็ปัจจัยสำคัญในการขับเคลื่อนเศรษฐกิจ ประกอบกับการที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ได้แถลงการณ์ขยายตัวทางเศรษฐกิจไตรมาสแรกปีนี้สูงถึง 12% จึงจะเป็นตัวเฉลี่ยให้การเติบโตทั้งปีอยู่ในระดับสูง
“เศรษฐกิจไทยยังมีโอกาสขยายตัวในระดับ 4.5%  มากถึง 60% และยังไม่มีตัวชี้วัดว่าเศรษฐกิจจะติดลบในปีนี้ เพราะเศรษฐกิจยังได้รับแรงขับเคลื่อนจากภาครัฐ และภาคการส่งออก ซึ่งแม้ว่าในอีก 3 ไตรมาสเศรษฐกิจจะไม่ขยายตัวเลย จีดีพีทั้งก็ยังไม่ติดลบอบย่างแน่นอน” นายธนวรรธน์ กล่าว 
นอกจากนี้ หากการเมืองกลับมามีเสถียรภาพอย่างรวดเร็ว โดยภาครัฐดำเนินแผนปรองดอง มีมาตรการเยียวภาคธุรกิจที่ได้รับผลกระทบ มีมาตรการจูงใจทางภาษีที่ดี ก็จะทำให้การจับจ่ายใช้สอยกลับมา การท่องเที่ยว มีนักท่องเที่ยวกลับมาเมืองไทย 14-14.5 ล้านคน  และภาคธุรกิจกลับมาฟื้นตัวอย่างรวดเร็ว รวมทั้งเศรษฐกิจโลกฟื้นตัวตามที่คาด ก็มีโอกาสที่จีดีพีจะขยายตัวได้สูงถึง 5.2% ซึ่งกรณีนี้มีโอกาสที่จะเกิดขึ้นได้ประมาณ 30% 
อย่างไรก็ตาม ในกรณีที่แย่ มีโอกาสเกิดขึ้นได้ 10% โดยการเมืองขาดเสถียรภาพ เศรษฐกิจโลกฟื้นตัวต่ำกว่าที่คาดและเกิดปัญหาทางเศรษฐกิจ ในยุโรป รวมทั้งการบริโภคซึมยาวตลอดทั้งปี โดยแต่ละไตรมาสจีดีพีขยายตัวเฉลี่ย 1% เท่านั้น ซึ่งจะส่งผลให้จีดีพีไทยทั้งปีขยายตัวในระดับ 3.5% 
สำหรับผลกระทบทางการเมืองในช่วงที่ผ่านมารวม 70 วันนับตั้งแต่วันที่ 13 มี.ค.53 ทำเม็ดเงินในระบบเศรษฐกิจหายไป 1.38-1.55 แสนล้านบาท แบ่งเป็นการบริโภคในประเทศหายไป 5.6-7 หมื่นล้านบาท การลงทุนทางตรงหายไป 2,000-5,000 ล้านบาท เม็ดเงินจากการท่องเที่ยวทั้งจากต่างประเทศ และภายในหายไป 6 -8 หมื่นล้านบาท รวมแล้วทำให้อัตราขยายตัวทางเศรษฐกิจลดลง 1.4-1.6%